शांति विधान मंडल मे निकाली महावीर स्वामी की रथयात्रा
प्रमुख मार्गों पर पुष्प वर्षा के साथ जगह-जगह रथयात्रा का हुआ स्वागत
भास्कर संवाददाता | अंबाह
जन कल्याण एवं विश्व शांति की भावना से जैन तीर्थ स्थल सिहोंनियां स्थित भगवान शांतिनाथ मंदिर में रविवार को शांति विधान मंडल का आयोजन हुआ। इस अवसर पर अंबाह में दोपहर के समय भगवान महावीर स्वामी की विशाल रथयात्रा निकाली गई। सिहोंनियां में हुए धार्मिक कार्यक्रम में जिले भरे से आए जैन श्रद्धालु शामिल हुए, वहीं नगर में निकाली गई रथयात्रा में भी भारी संख्या में जैन समाज के लोग शामिल रहे। इस दौरान नगर के प्रमुख मार्गों पर जैन श्रद्धालुओं ने पुष्प वर्षा कर रथयात्रा का जगह-जगह स्वागत किया।
सिहोंनियां में शांति विधान मंडल का आयोजन पं. महेंद्र कुमार जैन (मुरैना) के मार्ग दर्शन में हुआ। दिगंबर जैन मंदिर में सुबह भगवान शांतिनाथ का महामस्तकाभिषेक किया गया। इसके बाद शांतिनाथ महामंडल कार्यक्रम संपन्न कराया गया। वैदिक मंत्रों के बीच भगवान महावीर स्वामी की पूजा अर्चना हुई। श्रीजी का अभिषेक, शांतिधारा एवं नियम-पूजन पश्चात श्री शांति विधान शुरू हुआ। जिसमें श्रद्धालुओं ने 120 अर्घ समर्पित कर शांतिनाथ भगवान से विश्व कल्याण की कामना की। मालूम हो कि भगवान शांतिनाथ 16वें तीर्थंकर हैं, जिसके चलते दिगंबर जैन समाज द्वारा मानव का कल्याण करने एवं समाज में शांति स्थापित करने के लिए यह विधान कराया जाता है। सिहोनियां में आयोजित इस धार्मिक समारोह में चिरोंजीलाल जैन, विजय जैन, सुनील जैन, देवेश जैन सहित अनेक श्रद्धालु उपस्थित थे।
दोपहर बाद प्रमुख मार्गों से निकली रथयात्रा
अंबाह के छोटे जैन मंदिर से दोपहर दो बजे महावीर स्वामी की रथयात्रा का आयोजन शुरू हुआ। रथयात्रा में शामिल होने के लिए जिले भर के जैन बंधु अंबाह आए थे। इस दौरान नगर के प्रमुख मार्ग पर माथुर वैश्य समाज सहित जैन श्रद्धालुुओं ने जगह-जगह पुष्प वर्षा कर रथयात्रा का स्वागत किया। सदर बाजार, नगर पालिका चौराहा, जयश्वर रोड होते हुए रथयात्रा शाम को परेड चौराहा स्थित जैन बगीची पहुंची। जहां वैदिक मंत्रों के बीच भगवान शांतिनाथ का महास्तकाभिषेक किया गया। इस अवसर पर जिनेश जैन, शांतिलाल जैन, विमल जैन, रवि जैन आदि प्रमुख रूप से उपस्थित थे।
बड़े जैन मंदिर में रात्रि में हुआ सांस्कृतिक आयोजन
नगर के बड़े जैन मंदिर में शाम सात बजे से सांस्कृतिक कार्यक्रमों की शृंखला शुरू हुई। जिसमें जैन समाज के कलाकारों ने भजन-संकीर्तन की रोचक प्रस्तुति दी। छाटे-छोटे बच्चों ने भी नाटक व गीतों का प्रदर्शन कर दर्शकों को हैरान कर दिया। बीच-बीच में जैन विद्वानों द्वारा प्रवचन भी दिए गए। सांस्कृतिक कार्यक्रम को देखने के लिए देर रात तक बड़े जैन मंदिर में दर्शकों की भीड़ जमा रही।
नगर में महावीर स्वामी की रथयात्रा निकालते जैन श्रद्धालु।
hin_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva